Cane corso

Cane corso (FCI #343) er stor hund av molossertype. Den stammer fra Italia, der den tradisjonelt har blitt brukt som gårdshund, jakthund og ren vakthund.

Opprinnelse og alder 
En anerkjent teori er at antikkens romerske molossere er opphavet til cane corso, men dette er ikke bevist. Det finnes heller ingen sikre opplysninger om når hunderasen først forekom, men man kan med stor sikkerhet at dagens form ble etablert i 1800-tallet. Cane corso var spesielt vanlig da i store deler av Italia, men populasjonen er nå i hovedsak sentrert i området rundt provinsen Puglia i Sør-Italia.

Cane corso fikk navnet sitt av det latinske ordet «cohors», som oversatt til norsk kan bety beskytter av gårdsplass eller innhegning. De første historiske opplysningene om rasen, er fra begynnelsen av 1500-tallet, da den ble brukt som jakthund og vakthund. Cane corso fikk fra 1999 en midlertidig anerkjennelse av FCI, men mangler fortsatt full anerkjennelse.

Utseende, anatomi og fysikk 
Cane corso er en lett rektangulær og meget kraftig hund med en kort, glatt tilliggende pels som krever lite stell. manken er høyere enn krysset. Ryggen rett og meget muskuløs. Lendet kort og kraftig, og krysset langt, bredt og lett sluttende. Halen er ganske høyt ansatt og svært tykk ved roten. Hodet er typisk for molossere, med bred skalle, markert pannefure og stopp, og brede, kraftige kjaker. Skuldrene er svært muskuløse og overarmene sterke. Underarmene skal være rette og kraftige. Håndledd og mellomhånd skal være elastiske. Framlabbene skal være som kattepoter. Baklabbene skal ikke være fullt så kompakte som framlabbene. Sterke bakben.

Pelsen skal være kort, glansfull og tett med noe underull. Fargen kan være skifer, blygrå, lysgrå, lys fawn (gulbrun), mørk fawn, hjorterød, sort eller brindlet.

Skulderhøyden hos hannhunder ligger normalt på 64–68 cm og hos tisper 60–64 cm. Et avvik på +/- 2 cm tolereres. Vekten er normalt 45–50 kg hos hanner og 40–45 kg hos tisper.

Bruksområde 
Cane corso er en typisk familie- og brukshund for folk med lang erfaring med hunder som kan være territoriale og kanskje har en noe primitiv atferd. Rasen utgjør ofte en ypperlig vakthund, men den har også kvaliteter som jakthund – kanskje helst for villsvinjakt. Rasen har dessuten en rekke kvaliteter innen hundesport.

Lynne og væremåte 
Cane corso er normalt en hund full av energi og mot. Holdningen er stolt og velbalansert. Den er harmonisk, snill og svært gjerne lojal mot sine egne, men ofte reservert overfor fremmede. Den kan være noe beskyttende overfor egne barn.

Rasen har et stort behov for fysisk (daglig mosjon) og mental stimulering for å kunne fungere godt som familiehund, og uten rett stimulering blir den lett rastløs. Siden den er en aktiv og tildels krevende hund, passer den definitivt ikke for alle.

Rasen trenger å bli tidlig sosialisert og eieren bør trene lydighet med hunden fra den er liten valp. Temperament er normalt stabilt godt, men den krever mye oppmerksomhet og trening om den skal forbli en harmonisk familiehund. Skal man holde en slik hund bør man ha erfaring med dominante og primitive hunder med vokterinnstinkt. Størrelsen og ferdighetene tatt i betraktning bør derfor en cane corso helst eies av mennesker med tidligere erfaring fra denne type hunder.

Cane corso er en rolig og stødig hund, som kan brukes til det meste. De passer bra til andregangs-hundeeiere. Den er snill og lojal, samtidig som den er aktiv. Corso kan bla brukes til utstilling, som brukshund osv.
Dette er en  rase, som bare har vært her i ca. 10 år.

Referanser

Eksterne lenker 
 

Italienske hunderaser
Molossere